ET Euroopa Liidu Teataja C 334/11

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 334/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„OIGNON DE ROSCOFF”

EÜ nr: FR-PDO-0005-0812-25.06.2010

KGT ( ) KPN ( X )

1. Nimetus:

„Oignon de Roscoff”

2. Liikmesriik või kolmas riik:

Prantsusmaa

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Sibul „Oignon de Roscoff” on kuivatamiseks mõeldud harilik sibul (Allium cepa, liilialiste sugukond). Heakskiidetud sibulaliik peab olema järgmiste omadustega: mugula läbimõõt on 30–80 mm ja selle kuju varieerub piklikümarast lapikümarani. Sibula pealsed kinnituvad sibulakaela kaudu tugevasti mugula külge ja nende pikkus peab olema vähemalt 5 cm. Kuivsoomused ehk sibulakoored on roosaka või roosakas-vaskse värvusega, seespool olevad lihavsoomused on valged või kergelt roosakad ja neil on roosakas äär. Mugula kuivainesisaldus jääb vahemikku 9–13 %.

Sibulat „Oignon de Roscoff” kasvatatakse

— eespool määratletud liigile vastavast kohalikkust seemnetest;

— sortide „Jack” ja „Kéravel” sertifitseeritud seemnetest.

Sibulat „Oignon de Roscoff” säilitatakse loomulikul teel. Idanemisvastane töötlemine on keelatud.

Turustamise lõppkuupäev on saagi korjamisele järgneva aasta 1. mai.

Organoleptilised omadused: toorel sibulal on rikkalik ja mitmekülgne lõhnabukett, milles on valdavad puuviljalised aroomid. Tekstuur on suus mahlane ja krõmpsuv, maitse puuviljaline ja magus, kibe maitse tuleb vähe esile. Kuumtöötlemisel muutub tekstuur pehmeks ja kibe maitse magusaks.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik tootmisetapid alates seemnete ettevalmistamisest, taimede, tippsibulate ja seejärel sibulate kasvatamisest ning kuivatamisest toimuvad geograafilises piirkonnas.

3.6. Erieeskirjad viilutamise, riivimise, pakendamise jm kohta:

Sibul „Oignon de Roscoff” on õrn mugul: koristusjärgselt tuleb seda väga ettevaatlikult käsitseda, seda enam, et sibulat ei tohi ühegi idanemisvastase vahendiga töödelda. Sibula „Oignon de Roscoff” geograafilises piirkonnas ladustamine kujutab sibula säilitamist lahtiselt enne selle pakendamist. Sibula geograafilises piirkonnas ladustamise kohustus tuleneb sellest, et toode on õrn. Kuna sibul „Oignon de Roscoff” on mehaanilistele löökidele väga tundlik, korjatakse see maast enne täielikku valmimist, kui pealmised lihavsoomused ei ole veel täielikult kuivanud. Ladustamine peab toimuma suurima ettevaatlikkusega. Selleks et sibula soomused jääksid terveks, ladustatakse mugulaid kast-kaubaalustel või tuulutatavates hoidlates. Ladustamise ajal tuleb jälgida, et sibulate kuivamine jätkuks.

Kui sibulad on vajaliku kuivuseastme saavutanud, tuleb neid säilitada kuni pakendamiseni võimalikult tootmiskoha lähendal. Aja jooksul on geograafilise piirkonna põllumajandustootjad omandanud vajaliku oskusteabe ja töötanud välja kõige kohasemad töövahendid, et mugulad ei saaks enne pakendamist mingeid lööke. Pakendamine geograafilises piirkonnas hoiab ära sibulate ülemäärase käsitsemise ladustamise ja lõpliku pakendamise vahel.

Sibul „Oignon de Roscoff” antakse tarbimisse järgmisel kujul:

— põimikuna, mille otsas on üks sibul (penn kapiten) ja selle järel on köidetud teised sibulad suuruse järjekorras väiksemast suuremani;

— pakendis tootekaaluga kuni 6 kg; pakend on suletud võltsimiskindla kinnisega, et tagada sibulate algupära ja toote kvaliteet;

— jäigast materjalist pakendis tootekaaluga kuni 12 kg; selline pakend on ette nähtud sibula müügiks tükikaupa.

Pakendamisel valmistatakse iga sibul käsitsi ette, et tagada mugula kõvadus, sibulapealsete nõutav olukord, idude puudumine, ning viimistletakse mugula välimus, eemaldades kuivad ja lahtised koored; kahjustatud mugulad eemaldatakse. Selles etapis seotakse sibulad käsitsi põimikuks või puhastatakse juurtest. Sorteerimisel eemaldatakse mittestandardse kujuga ja liigile mittevastava kvaliteediga mugulad. Käsitsi sorteerimine eeldab toote suurepärast tundmist, kuna käega katsudes on vaja kindlaks teha mugula väikseimgi viga, mis võis tuleneda näiteks sellest, et sibul hakkas pärast puhkeaega liiga kiiresti idanema. See tegevus eeldab erilist oskusteavet toote tundmisel ja hindamisel ning erinõudmisi sibulale „Oignon de Roscoff”, mille geograafilise piirkonna köögiviljakasvatajad on muutnud piirkonna eripäraks. Kuna sibulad on õrnad, pakendatakse neid võimalikult tootmiskoha lähedal; selleks et mugulaid võimalikult vähe liigutada ning et nende kvaliteet ei saaks kannatada, toimub samas etapis ka käsitsi sorteerimine ja mugulate ettevalmistamine. Lisaks muule tagab tootmispiirkonnas toimuv pakendamine toote parema jälgitavuse ja kvaliteedi.

3.7. Erieeskirjad märgistamise kohta:

Pakendatud sibulatele pandud märgisel peab olema:

— nimetus „Oignon de Roscoff” selgete, loetavate ja kustumatute tähtedega, mis ei tohi olla väiksema suurusega (nii laius kui ka kõrgus) kui mis tahes muu märgisel olev tähistus;

— väljend „appellation d'origine protégée” (kaitstud päritolunimetus), mis peab paiknema vahetult päritolunimetuse all ilma vahepealsete märkusteta;

— Euroopa Liidu KPNi sümbol, mis peab paiknema päritolunimetuse vahetus läheduses ilma vahepealsete märkusteta;

— pakendamisüksuse kindlakstegemist võimaldav tähistus.

Jäigast materjalist pakendis tootekaaluga kuni 12 kg turustatavate sibulate puhul peab iga sibul olema äratuntav sellele asetatud kleebise järgi, millel on esitatud:

— nimetus „Oignon de Roscoff”, mille kirjatähed ei tohi olla väiksema suurusega (nii laius kui ka kõrgus) kui mis tahes muu kleebisel olev tähistus;

— väljend „appellation d'origine protégée” (kaitstud päritolunimetus).

4. Geograafilise piirkonna täpne määratlus:

Geograafiline piirkond asub Finistère'i departemangu järgmistes kommuunides ja kommuunide osades:

Brignogan-Plage, Cléder, Goulven, Île-de-Batz, Kerlouan, Lanhouarneau, Mespaul, Plouénan, Plouescat, Plougar (alad A1p, D1p, D2p), Plougoulm, Plouider (alad A2, AA, AB, AC, C2), Plounéour-Trez, Plounévez-Lochrist, Plouvorn (alad A1, A2p, A3, F1p, Gp), Plouzévédé, Roscoff, Saint-Pol-de-Léon, Saint-Vougay, Santec, Sibiril, Tréflaouénan, Tréflez, Trézilidé.

Nimetusega „Oignon de Roscoff” hõlmatud geograafiline piirkond kuulub Haut-Léoni köögiviljakasvatuspiirkonda, mis kulgeb piki La Manche'i rannikut ning piirneb läänes Kerlouani ja idas Saint-Pol-de-Léoniga. Piirkond asub mere poole alaneval umbes 100 meetri kõrgusele jääval tasandikul ja ulatub kümnekonna kilomeetri ulatuses sisemaale.

5. Seos geograafilise piirkonnaga:

5.1. Geograafilise piirkonna eripära:

Seost väljendavad looduslikud tegurid

Haut-Léoni köögiviljakasvatuspiirkond asub kergelt mere poole alaneval tasandikul, millel voolab palju La Manche'i väina suubuvaid väikeseid jõgesid. Nimetusega „Oignon de Roscoff” hõlmatud geograafiline piirkond ulatub kuni 100 meetri kõrgusele jääva tasandiku rannikupoole jääval äärel kolmekümne kilomeetri ulatuses idast läände.

Sellise geograafilise asukoha, Atlandi ookeani ja La Manche'i väina mõju tõttu on geograafilises piirkonnas väga eripärased kliimatingimused. Ookeanilt tulevate õhuvoolude eest kaitseb geograafilist piirkonda Arrée mäestik, sademeid esineb mõõdukalt ja need on aasta peale ühtlaselt jaotunud. Suviseid põuaperioode ja tugevaid äikesega kaasnevaid vihmavalinguid esineb harva. Golfi hoovuse mõjul on kogu Roscoffi piirkonnas talvised temperatuurid väga mahedad, jäidet on harva ning suvine soojus on mõõdukas. Peamiste kevad-suvel kirdest puhuvate tuulte tõttu ulatub mereline mõju kuni määratletud piirkonna lõunapiirini.

Geograafiline piirkond asub vanal kristalsel aluspõhjal, mis on moodustunud peamiselt Armorica massiivi graniidist. Aluspõhi on kaetud tuule poolt siia kantud mudakihiga, mis on kõige paksem just rannikueendil. Mudasetted moodustavad kobeda, sügava ja viljaka pinnase, mis hoiab hästi vett. Kasutusvaldkondadest rääkides on sibulakasvatuspiirkonnana tuntud ala avatud ja tuultele valla, sealne muld on ökoloogiliselt puhas ning pinnases on piisavalt veevarusid kogu niisutussüsteemi tagamiseks.

Seost väljendavad inimtegurid

Roosa sibula kasvatusega tehti Roscoffi piirkonnas algust 17. sajandil ning 18. sajandi jooksul arenes see jõudsalt edasi, tulles vastu meremeeste nõudmisele heade säilivusomadustega toiduainete osas. 19. sajandi keskel andsid sibulaid müüvad Roskoffi rändkaupmehed, keda britid kutsusid „Johnnies”, sibulakasvatusele rahvusvahelised mõõtmed. Roskoffi piirkonnas on sibulakasvatuse alast oskusteavet antud edasi põlvest põlve ja see on säilinud tänaseni. Geograafilises piirkonnas sibulate „Oignon de Roscoff” tootmisega tegelevad ettevõtjad ühendasid oma oskused ja aegade jooksul valiti välja kõige paremini kohastunud sort ja töötati välja selle tootmise tehniline külg alates seemnete saamisest kuni lõpptoote pakendamiseni.

Siinse kliima ja sobiva pinnase koosmõju tõttu on geograafilise piirkonna põllumajandustootjad spetsialiseerunud köögiviljakasvatusele, mis eristab neid ümberkaudsetest piirkondadest, kus tegeldakse suuremalt jaolt loomakasvatusega. Finistère'is asuvas Haut-Léoni köögiviljapiirkonnas on kujunenud välja põllumajandussüsteem, mida iseloomustab selliste väikeste põllumajandustootjate tihe võrgustik, kes tegelevad üksnes köögiviljade kasvatamisega avamaal väikestel maatükkidel, mis on üksteisest eraldatud müüride või nõlvadega ja mis moodustavad maatükkide võrgu.

5.2. Toote eripära:

„Oignon de Roscoff” on keskmise suurusega ümmarguse kujuga sibul.

Muudest sibulatest eristavad seda roosaka või roosakas-vaskse värvusega kuivsoomused, roosaka äärega sisemised lihavsoomused; sibula kuivainesisaldus on väga madal.

Üks sibula „Oignon de Roscoff” eripära on selle võime viibida pikki kuid puhkeseisundis, vajamata selleks mingit keemilist töötlemist idanemist takistava vahendiga. Sibulal on pikad pealsed, mis on sibulakaela kaudu tihedalt mugula küljes ning seetõttu võib sibulat lihtsalt säilitada kuni koristamisaastale järgneva aasta kevadeni. Toodet müüakse põimikuna või kindlaksmääratud kaaluga pakendites; vähese kuivainesisalduse tõttu on tegemist õrna tootega, mida tuleb käsitleda ettevaatlikult.

Maitsmisel on sibul „Oignon de Roscoff” eriliste organoleptiliste omadustega nii toorelt kui ka pärast kuumtöötlemist. Toorena on sellel intensiivne lõhnabukett, milles on üldiselt valdavad puuviljalised noodid. Tekstuur on eriliselt mahlane ja sageli krõmpsuv, kibe maitse tuleb vähe esile. Kuumtöötlemisel kibe maitse kaob. Magus maitse muutub kontsentreerudes tugevamaks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Roscoffi piirkonnas on selle õrna kultuuri kasvatamiseks sobivad kliima- ja mullastikutingmused.

Geograafilise piirkonna kobedas ja väheste kividega pinnases saavad mugulad hästi areneda ja kasvada ühtlaselt ümmargusteks. Bretagne'i rannikul pidevalt puhuvad tuuled vähendavad sibulapealsete või -mugulate seenhaiguste riski. Kuna tugevaid äikesevihmu esineb harva, on seemnete idanemata jäämise oht väike, harvad on ka sibulapõldude põuakahjud. Need soodsad looduslikud tingimused tagavad suures osas sibula „Oignon de Roscoff” kvaliteedi ja ühtlase välimuse.

Roscoffi piirkonna talved on eriliselt mahedad ja kuna pärast veebruari esineb jäidet harva, võib tippsibulad varakult mulda panna. Sibulakasvatuseks kasutatavatel maatükkidel, mis kevadel varakult kuivavad, saab taimede kasvutsükliga varakult algust teha maad täiendavalt niisutamata, mis ongi sibula „Oignon de Roscoff” kasvatamise eripära. Geograafilise piirkonna korrapärased ja mõõdukad sademed ja mudane, suure veetagavaraga pinnas tagavad sibulatele korrapärase niisutusrežiimi ja stressifaktoriteta kasvutingimused. Tänu korrapärasele niisutusrežiimile on toode küllaltki maheda maitsega.

Sibula soomuste eripäraga seotud mahlasus on seletatav sibula „Oignon de Roscoff” liigiga ja kasvatajate pikaajalise aretustegevusega sellise liigi saamiseks.

Liigile „Oignon de Roscoff” omane magusus tuleneb sellest, et sibulad korjatakse veidi enne täielikku valmimist. Sibulates on vähe väävliühendite hüdrolüüsi tekitavat ensüümi allinaasi, kibe maitse ei ole tuntav ja magusus pääseb seda enam esile.

Roscoffi linna asukohal ja selle ajalool on olnud märkimisväärne roll toote ja selle omaduste, eelkõige sibula loomuliku säilimise kujunemisel. Roscoffi sadama aktiivne tegevus 17. ja 18. sajandil on seletuseks ka sibulakaubanduse arengule, sest sibulatega varustati paljusid siinsetes vetes vahepeatust tegevaid reidil seisvaid laevu. Sibul kui C-vitamiini allikas aitas võidelda skorbuudi vastu ja oli nädalate- või isegi kuudekaupa ilma maaletulekuta merel seilavate meremeeste põhitoidus.

Roscoffi geograafiline asend ja lähedus Inglismaa rannikule oli määravaks õitsva kaubanduse kujunemisel Suurbritanniaga, pani aluse nähtusele nimega „Johnnies” ja toote tuntusele. Sibulat „Oignon de Roscoff” seoti põimikusse lähtuvalt vajadusest ja müüdi ukselt-uksele, mistõttu toode pidi säilima kogu müügiperioodi vältel kuni järgmise kevadeni. Turud olid ilmselgelt huvitatud tootjatest, kes pakkusid pika puhkeperioodiga sordivalikut.

See õrn kultuur eeldab suuri tehnilisi oskusi nii maatüki valikul, tippsibulate mahapanekul, nende istutustiheduse arvestamisel, haigusteta hoidmisel kui ka korjeaja kavandamisel täpselt pealsete kuivamise ajaks. Selleks et kõik sibula organoleptilised omadused, eelkõige magus maitse ja puuviljaline aroom hästi esile tuleksid, tuleb sibul „Oignon de Roscoff” koristada veidi enne selle täielikku valmimist, katkestades sel viisil nende ülekasvamise ja maitse nõrgenemise. Seejärel tuleb kõiki ettevaatusabinõusid arvesse võttes sibul transportida, kuivatada, ja pakendada, nii et soomused jääksid terveks ja säiliks toote kvaliteet. Selline oskusteave on omandatud pikaajaliselt, andes isalt pojale edasi mitmete sibulakasvatajate põlvkondade kogemused.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

https://www.inao.gouv.fr/fichier/CDCOignonDeRoscoff.pdf

(1) ELT L 93, 31.3.2006, lk 12.